KOMMISSIONENS BESLUTNING

af 31. maj 1999

om ændring af beslutning 95/108/EF om beskyttelsesforanstaltninger mod afrikansk svinepest i den italienske region Sardinien

(meddelt under nummer K(1999) 1438)

(EØS-relevant tekst)

(1999/384/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) På grund af situationen i Italien, hvad angår afrikansk svinepest, vedtog Kommissionen beslutning 95/108/EF af 28. marts 1995 om beskyttelsesforanstaltninger mod afrikansk svinepest i den italienske region Sardinien(4);

(2) afrikansk svinepest må betragtes som en endemisk sygdom i provinsen Nuoro i den italienske region Sardinien;

(3) sygdomssituationen kan udgøre en risiko for besætningerne i andre italienske regioner og regioner i andre medlemsstater på grund af samhandelen med levende svin, fersk svinekød og visse svinekødsprodukter;

(4) ifølge Rådets beslutning 90/424/EØF af 26. juni 1990 om visse udgifter på veterinærområdet(5), senest ændret ved beslutning 94/370/EF(6), kan der gives tilskud fra EF til udryddelse og overvågning af dyresygdomme;

(5) formålet med det udryddelsesprogram, der blev vedtaget ved Kommissionens beslutning 98/703/EF af 26. november 1998 om godkendelse af de programmer for udryddelse af dyresygdomme, som medlemsstaterne har indsendt for 1999, og om fastsættelse af EF-tilskuddet(7), er at udrydde afrikansk svinepest i de resterende smitteramte områder på Sardinien;

(6) på baggrund af den dyresundhedsmæssige situation i provinsen Sassari, provinsen Oristano og provinsen Cagliari og kontrollen med flytning i regionen Sardinien kan procedurerne for undersøgelse af visse slagtesvin ændres;

(7) de italienske myndigheder har truffet retlige foranstaltninger til at forbyde flytning af levende svin, fersk svinekød og visse svinekødsprodukter fra regionen Sardiniens område, og vedtagelsen af disse retlige foranstaltninger skaber garanti for en effektiv gennemførelse af denne beslutning;

(8) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 95/108/EF foretages følgende ændringer:

1) I artikel 2, stk. 2, litra b), affattes femte og sjette led således: "- er indsat i en svinepopulation på en bedrift, som er omfattet af det serologiske prøveprogram, der er indført ved programmet for udryddelse af afrikansk svinepest, som er vedtaget af Kommissionen som led i bestemmelserne i Rådets beslutning 90/424/EØF, og hvor der ikke er blevet påvist antistoffer mod afrikansk svinepestvirus inden for de sidste seks måneder

- har været omfattet af et serologisk prøveprogram før flytning senest ti dage inden transport til slagtning, hvor der ikke er blevet påvist antistoffer mod afrikansk svinepestvirus; prøveprogrammet før flytning for den pågældende sending skal være udformet således, at konfidensniveauet, når det gælder påvisning af seropositive dyr, er ca. 95 % ved en forekomst på 5 %."

2) Artikel 6 affattes således: "Artikel 6

Italien

a) forelægger en liste over det/de i artikel 2 nævnte udpegede slagteri(ers) navn og beliggenhed og den/de i artikel 4, stk. 2, litra b), nævnte og af den centrale veterinærmyndighed godkendte udpegede virksomheds(ers) navn og beliggenhed

b) forelægger hver sjette måned en rapport med oplysning om antallet af svin, som har været undergivet foranstaltningerne i artikel 2, stk. 2, litra b), og resultaterne af de serologiske prøver

for medlemsstaterne og Kommissionen."

Artikel 2

Medlemsstaterne ændrer de foranstaltninger, de anvender på samhandelen, for at bringe dem i overensstemmelse med denne beslutning. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 31. maj 1999.

På Kommissionens vegne

Franz FISCHLER

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 79 af 7.4.1995, s. 29.

(5) EFT L 224 af 18.8.1990, s. 19.

(6) EFT L 168 af 2.7.1994, s. 31.

(7) EFT L 333 af 9.12.1998, s. 29.